सरकार मांगों पर राजी पर अनशन जारी : बाबा  
रामदेव ने दावा किया कि सरकार काले धन को राष्ट्रीय सम्पत्ति घोषित करने और विदेशों में धन जमा करने वालों के खिलाफ कार्रवाई करने की मांग पर राजी है।
योग गुरु बाबा रामदेव ने शनिवार को दावा किया कि सरकार काले धन को राष्ट्रीय सम्पत्ति घोषित करने और विदेशों में धन जमा करने वालों के खिलाफ कार्रवाई करने की उनकी मांग पर राजी हो गई है। लेकिन उन्होंने कहा कि उनका अनशन तभी समाप्त होगा, जब सरकार उन्हें लिखित आश्वासन देगी।  रामदेव ने यहां संवाददाताओं से कहा, "हमने मांग की थी कि सरकार को काले धन को राष्ट्रीय सम्पत्ति घोषित कर देनी चाहिए, और विदेशों में अवैध धन जमा करने को देशद्रोह घोषित कर दिया जाना चाहिए। सरकार हमारी इन सभी मांगों पर सहमत हो गई है।"  बाबा रामदेव ने हालांकि कहा कि वह अनशन तभी समाप्त करेंगे, जब सरकार उन्हें लिखित आश्वासन दे देगी। बाबा रामदेव ने कहा, "अभी फोन पर सहमति बनी है और जब मुझे यह लिखित में मिल जाएगा, मैं अनशन समाप्त कर दूंगा।"  रामदेव ने दिल्ली के रामलीला मैदान में शनिवार को देश भर से आए हजारों समर्थकों के साथ अनशन शुरू किया।